晝寢正酣以二十韵詩來亟爲次韵
作者：樓鑰
朝代：宋

paragraphs: 老氏正求知我希，吾今老矣更何之。
極知仕宦皆由命，縱有功名已過時。
覽鏡形容寧復我，還鄉交友定從誰。
慈親多幸方難老，家舅尤欣未覺衰。
教誨至今仍似舊，襟期暗合自相知。
新詩必使篇篇和，勝地還容處處隨。
晝永劇談俱喜聽，夜深清坐更忘疲。
素欽行己初無玷，願學持心不自欺。
紫橐清班叨預列，黄金橫带忝同垂。
六旬顧我猶加懶，八秩如公尚自持。
但仰三尊知共慶，孰云十拗敢輕嗤。
無情到此方爲達，省病從它不用治。
世事只將同蝶夢，人生幾得見雞皮。
觀書自適非求解，杖策徐行莫厭遲。
儉素何妨貧勝富，優游真是樂忘饑。
雖然調樂無千指，儘喜當歌有十眉。
報謁要須親自到，赴筵直以散爲期。
醉翁雅意非謀醉，棋社清歡豈爲棋。
白髮只宜甘散誕，紅塵任彼自奔馳。
安輿來往長陪侍，此意終身誓不移。